Mandatul de arestare în lipsă emis pe numele lui Iorgulescu Jr. a fost anulat. Procesul se va rejudeca la Tribunalul București

Mandatul de arestare preventivă în lipsă, emis în urmă cu o lună de către judecătorii de la Tribunalul București, pe numele lui Mario Iorgulescu, a fost anulat de Curtea de Apel București, a precizat pentru G4Media.ro avocatul Cristian Ene care îl reprezintă pe acesta. Motivul este legat de un viciu de procedura de citare, conform aceleiași surse.

Mandatul fusese emis pe 5 martie, pentru o perioadă de 30 de zile, în dosarul în care Mario Iorgulescu este acuzat că a condus sub influența alcoolului și a drogurilor și a produs un accident în urma căruia un bărbat a murit. Expertizele au arătat că Mario a condus cu o viteză de 162 de kilometri pe oră, deși limita legală era 50 de kilometri pe oră.

„Pe fondul unei crize de gelozie şi într-o stare de furie, având o alcoolemie de 1,96 g/l şi fiind sub influenţa cocainei, intenţionând să se deplaseze din sat Gulia, com. Tărtăşeşti, spre un club din Parcul Herăstrău, mun. Bucureşti, inculpatul Iorgulescu Gino-Mario a condus autoturismul (…) cu o viteză ce depăşea cu mult viteza legală de 50 km/h în localitate, pătrunzând pe culoarea roşie a semaforului cu viteza de 145 km/h în intersecţia dintre Şos. Chitilei şi str. Teodor Neagoe, accelerând până la 162 de km/h în momentul în care a trecut de un alt vehicul care circula cu viteză redusă pe banda I, urcând vehiculul cu partea stângă pe un scuar, apăsând la maximum pedala de acceleraţie la un vehicul echipat cu un motor ce dezvoltă 700 de cai putere, pătrunzând pe contrasens şi intrând în coliziune frontală, la ora 03:02:39, la viteza de 143 km/h, cu autoturismul marca Audi, condus de victima V. D.-A., care a decedat pe loc, toate acestea în condiţiile în care, din momentul în care a pătruns în intersecţie pe culoarea roşie a semaforului, inculpatul nu a acţionat frâna, iar în momentul coliziunii pedala de acceleraţie era apăsată la maximum”, au explicat procurorii în cererea de arestare. Aceştia au mai precizat că procedând în acest fel, Mario Iorgulescu „a fost indiferent faţă de urmările acţiunilor sale, pe care le-a prevăzut, punând în pericol participanţii la trafic, lăsând producerea sau evitarea unei coliziuni pe seama hazardului şi astfel ucigând-o pe victimă cu intenţie indirectă”.

Din 23 septembrie, Mario Iorgulescu a fost dus la o clinică din Italia, de unde a fost externat şi preluat de un institut de reabilitare psihiatrică. Ulterior, în 31 octombrie, a fost internat la o altă clinică din Italia, unde s-ar afla şi în prezent.